钦定古今图书集成/明伦汇编/官常典/第504卷 > 常思德
## 钦定古今图书集成/明伦汇编/官常典/第504卷 > 常思德

按《宋史》本传：“思德，开封人。周显德初，以材勇应募，隶
天武军，累迁神卫都虞候。雍熙初，从曹彬征幽州，因
署牙校，寻镇威卤军。端拱初，以弓箭直都虞候领溪
州刺史。淳化中，李顺叛蜀，命往夔陕招捕，师次达州
新宁县，调近州土兵，掩杀贼徒三千馀人于梁山。时
雷有终领大军扺合州境上，贼众二万来拒，思德与”
尹元、裴庄等合击之，合州遂平。贼帅田奉正、苏荣据
果州，思德因其遁而追捕之，斩首八百。果州既定，馀
贼保渠州及走广安、梁山。乃分兵为二，抵广安、梁山
者，思德领之；趋渠州者，元、庄领之；合力进讨，尽歼其
党。自是川峡赖以安静，无复寇患。以功真授汝州刺
史。初，曹彬北征不利，至涿州，左右皆溃散，独思德以
所部护至易州，语人曰：“既备戎行，则与主帅同死生
可也。若视利害以为去就，将何面目以见君父乎！”太
宗尝闻其言。至是陛辞，深加慰劳，且谕之曰：“为臣以
忠实为本。汝少仕时，既以骁勇自效，且能尽心于主
将，事朕之日虽久，而忠实如一。今虽老，亦当尽心乃
职，庶无负乎朕之委寄也。”未几，移庆州路副都部署，
屯沁州。咸平初，与李继隆同部刍粮赴灵州，以疾改
陈留都监，迁左神武大将军。二年卒，年六十五。